**007 Spectre** (engl. *Spectre*) on vuonna 2015 ensi-iltansa saanut toimintaelokuva, jonka on ohjannut Sam Mendes. Se on 24. EON Productionsin tuottaman *James Bond* -elokuva. 

Daniel Craig esiintyy Bondin roolissa neljättä kertaa. Christoph Waltz näyttelee elokuvan antagonistia. *007 Spectre* on Mendesin toinen *James Bond* -elokuva *007 Skyfallin* (2012) jälkeen. Elokuvan ovat käsikirjoittaneet John Logan, Neal Purvis, Robert Wade ja Jez Butterworth. Elokuvan tunnussävelmän "Writing’s on the Wall" esittää brittiläinen laulaja-lauluntekijä Sam Smith.

Tarina keskittyy James Bondin ensikohtaamiseen rikollisjärjestö Spectren kanssa. Spectre esiintyi edellisen kerran elokuvassa *Timantit ovat ikuisia* (1971).

Juoni
-----

Elokuvan alussa Bond on Meksikossa Kuolleiden päivänä ja surmaa rikollisen nimeltä Marco Sciarra pudottamalla hänet helikopterista. Bond ottaa Sciarralta sormuksen, johon on kaiverrettu mustekalaa muistuttava rikollisjärjestön logo. Myöhemmin M lomauttaa Bondin tämän Meksikossa aiheuttaman selkkauksen takia.

Bond paljastaa Moneypennylle, että edellinen M oli ennen kuolemaansa pyytänyt Bondia etsimään Sciarran ja tappamaan hänet. Bond matkustaa Roomaan Sciarran hautajaisiin, jossa tapaa tämän lesken ja pelastaa hänet salamurhaajilta. Leski kertoo Bondille järjestöstä, jonka jäsen hänen miehensä oli sekä paikan missä jäsenet kokoontuvat.

Bond saapuu järjestön tapaamiseen ja saa tietää, että kyseessä on laaja rikollisjärjestö, joka on koordinoinut pommi-iskuja Hampurissa ja Tunisiassa. Hän tunnistaa paikalle saapuvan salaperäisen miehen, järjestön johtajan. Mies tietää Bondin olevan paikalla ja paljastaa tämän, jolloin Bond pakenee Q-osastolta viemällään autolla. Moneypennyn avulla Bond jäljittää järjestön entisen jäsenen herra Whiten Itävallan Altausseehen. White on myrkytetty talliumilla, koska hän ei enää totellut pomoaan. Hän antaa Bondille vihjeen tyttärensä, tohtori Madeleine Swannin olinpaikasta ja ampuu sitten itsensä. Bond suojelee Swannia vastineeksi siitä, että tämä auttaa Bondia löytämään järjestön johtajan.

MI5:n johtajan Max Denbighin eli C:n mielestä 00-ohjelma on vanhanaikainen, ja haluaa tuoda tiedustelutehtävät nykyaikaan tietotekniikkaa enemmän hyödyntäen. Hän ajoi maailman tiedustelupalvelujen yhdistymistä kokouksessa Tokiossa, mutta aloite ei mennyt läpi. M:lle selviää, että C salakuuntelee MI6:n agentteja.

Bond lähtee tapaamaan tohtori Swannia Hofflerin klinikalle, josta Swann kaapataan, ja Bond pelastaa hänet. Myös Q saapuu Itävaltaan ja Bond antaa sormuksen hänen tutkittavakseen. Swann paljastaa, että rikollisjärjestön nimi on Spectre. Sormusta tutkimalla selviää, että Bondin aiemmat viholliset Le Chiffre, Dominic Greene ja Raoul Silva olivat kaikki Spectren jäseniä. Kaiken takana on Spectren johtaja Franz Oberhauser – Bondin sijaisveli, jonka luultiin kuolleen lumivyöryssä isänsä kanssa 20 vuotta aiemmin.

Bond ja tohtori Swann matkustavat Marokkoon ja asettuvat L’Américain-hotelliin, jossa Swannin vanhemmat olivat yöpyneet useita kertoja vuosien mittaan. Bond löytää heidän vakiohuoneestaan salahuoneen, josta löytämiensä tietojen perusteella hän ymmärtää Whiten yrittäneen etsiä Oberhauseria. Bond ja Swann saavat selville piilopaikan sijainnin, joka paljastuu Spectren tukikohdaksi keskellä erämaata. 

C on saanut tiedustelupalvelujen yhdistymisaloitteen läpi, sekä sisäministeriltä luvan lakkauttaa 00-ohjelman 72 tunnin kuluessa, mutta M ei aio antaa sen tapahtua. Marokossa Bond ja Swann suuntaavat junalla tukikohtaan. Matkalla Bond törmää Oberhauserin kätyriin Hinxiin, joka jahtasi häntä jo Roomassa, ja onnistuu heittämään tämän tappelun jälkeen junasta. Bondilla ja tohtori Swannilla on kiihkeä hetki junan hytissä.

Bond ja Swann jäävät hiljaiselle autiomaan pysäkille, josta heidät kuljetetaan Spectren päämajaan. Siellä he kohtaavat Oberhauserin. Tämä esittelee valvontakeskuksen ja näyttää Swannille videon, joka paljastaa Whiten tehneen itsemurhan Bondin antamalla aseella. Myöhemmin tyrmätty Bond herää tuolissa, jossa Oberhauser kiduttaa häntä. Kidutuksen aikana Oberhauser paljastaa, kuinka hän ja Bond olivat kasvattiveljiä, mutta kateellisena Oberhauser tappoi isänsä ja lavasti oman kuolemansa ottaen sen jälkeen käyttöön nimen Ernst Stavro Blofeld. Q:n antaman rannekellon avulla Bond ja Swann pääsevät karkuun, ja päämaja räjähtää.

Bond ja Swann saapuvat Lontooseen, jossa C aikoo käynnistää fuusioitumisohjelman. Bond paljastaa M:lle, että C on todellisuudessa Spectren kätyri. Swann ei lähde mukaan pysäyttämään C:tä ja hyvästelee Bondin. Hänet kuitenkin kaapataan ja viedään vanhaan, *007 Skyfallissa* tuhoutuneeseen MI6:n päämajaan. Blofeldin kätyrit törmäävät autoon, jossa Bond ja M ovat ja ottavat Bondin vangikseen, mutta M pääsee pakoon. Turvallisuuspalvelukeskuksessa Q tuhoaa C:n ohjelman, ja taistellessaan M:ää vastaan C putoaa ja saa surmansa. 

Bond saa tyrmättyä kaappaajansa ja kohtaa Blofeldin, joka on asettanut pommin MI6-rakennukseen ja antaa Bondille kolme minuuttia aikaa etsiä Swann. Bond ehtii viime hetkellä Swannin avuksi ja he pakenevat moottoriveneellä rakennuksesta, joka romahtaa räjähdyksen seurauksena. Bond ampuu Blofeldin kopterin alas ja löytää tämän haavoittuneena sillalta. Bondilla on mahdollisuus ampua Blofeld, muttei tee sitä vaan poistuu Swannin kanssa paikalta, jättäen Blofeldin M:n pidätettäväksi. Elokuva päättyy, kun Bond ja Swann ajavat pois uudenveroiseksi korjatulla Aston Martinilla.

Näyttelijät
-----------

|  |  |  |
| --- | --- | --- |
|  Daniel Craig  | … |  James Bond
  |
|  Christoph Waltz  | … |  Ernst Stavro Blofeld / Franz Oberhauser
  |
|  Léa Seydoux  | … |  tri Madeleine Swann
  |
|  Ralph Fiennes  | … |  Gareth Mallory, M
  |
|  Ben Whishaw  | … |  Q
  |
|  Naomie Harris  | … |  Eve Moneypenny
  |
|  Dave Bautista  | … |  herra Hinx
  |
|  Monica Bellucci  | … |  Lucia Sciarra
  |
|  Andrew Scott  | … |  Max Denbigh, C
  |
|  Rory Kinnear  | … |  Bill Tanner
  |
|  Jesper Christensen  | … |  herra White
  |
|  Stephanie Sigman  | … |  Estrella
  |
|  Alessandro Cremona  | … |  Marco Sciarra
  |
|  Judi Dench  | … |  Vanha M
  |

Tuotanto
--------

Ensimmäinen virallinen tiedote elokuvasta julkaistiin 11. heinäkuuta 2013. 

Elokuvan käsikirjoitti ensin John Logan, mutta kesäkuussa 2014 Neal Purvis ja Robert Wade pestattiin muotoilemaan tämän käsikirjoitusta. Purvis ja Wade ovat käsikirjoittaneet useita aiempia Bond-elokuvia – *007 Skyfalliin* he laativat käsikirjoituksen ensimmäisen version, jota viilaamaan Logan puolestaan pestattiin. Käsikirjoituksen viivästymisen vuoksi elokuvan kuvaukset päästiin aloittamaan vasta joulukuussa, hiukan aiottua myöhemmin.

Elokuvaa kuvattiin Lontoossa, Méxicossa, Marokossa, Roomassa ja Itävallassa. Bond ajaa elokuvassa Aston Martin DB10:lla.

Ernst Stavro Blofeldin ja Spectre-järjestön käyttö Bond-elokuvissa on ollut kiistanalainen asia vuodesta 1959 lähtien, jolloin Ian Fleming ja Kevin McClory joutuivat kiistaan Pallosalama-romaanin käyttöoikeuksista. Oikeus katsoi tuolloin, että Kevin McClory omisti suuremman osan romaanin oikeuksista, mikä antoi hänelle oikeudet Blofeldin hahmoon ja Spectre-nimeen. Tämän perusteella hän pystyi tuottamaan epävirallisen Bond-elokuvan *Älä kieltäydy kahdesti* vuonna 1983. 

Kiista ratkaistiin lopulta vuonna 2013, jolloin McCloryn perhe myi loput oikeuksistaan 007-tavaramerkkiin EON Productionsille ja MGM:lle. Tämä mahdollisti myös Blofeldin ja Spectren palauttamisen 007-saagaan.

Vastaanotto
-----------

### Tuotto

*007 Spectre* on tuottanut maailmanlaajuisesti yhteensä 792,1 miljoonaa dollaria 8. joulukuuta 2015 mennessä.

Britanniassa elokuva tuotti 4,1 miljoonaa puntaa ensimmäisen päivän (maanantai) ennakkonäytöksissä. Avauspäivänään tiistaina elokuva tuotti 6,3 miljoonaa puntaa, ja keskiviikkona 5,7 miljoonaa puntaa (8,8 miljoonaa dollaria) rikkoen Britannian molempien päivien ennätykset.
*007 Spectre* tuotti ensimmäisen seitsemän vuorokauden aikana yhteensä 41,7 miljoonaa puntaa rikkoen Britannian edellisen ennätyksen, jota piti hallussaan *Harry Potter ja Azkabanin vanki* (2004) 23,88 miljoonalla punnalla. Ensimmäisenä viikonloppuna elokuva tuotti 20,4 miljoonaa puntaa verrattuna *007* *Skyfallin* 20,1 miljoonaan puntaan.

Suomessa elokuvalla oli yhteensä 175 362 katsojaa avausviikon jälkeen, ja se tuotti 2,35 miljoonaa euroa. Toisena viikonloppuna se keräsi 106 653 katsojaa ja kolmantena 68 572 katsojaa tarkoittaen, että kolmannen viikonlopun jälkeen *007 Spectren* oli nähnyt yhteensä 461 567 katsojaa. Elokuva on Suomessa kaikkien aikojen eniten elokuvateatteri lipputuloja kerännyt elokuva. Helmikuuhun 2016 mennessä elokuvan oli nähnyt Suomen valkokankailla lähes 700 000 katsojaa, ja se oli kerännyt yli 8,2 miljoonaa euroa lipputuloja.

Huomioita
---------

1. ↑  *Spectren* virallinen tuotantobudjetti on epäselvä. Sen on arvioitu olevan yli 250 miljoonaa ja jopa 300–350 miljoonaa dollaria.
2. ↑  Monica Belluccista tuli elokuvan myötä vanhin Bond-tyttö (50 vuotta), kun hän rikkoi Honor Blackmanin edellisen ennätyksen (39 vuotta).

Lähteet
-------

1. ↑  McClintock, Pamela: Box-Office Preview: 'Spectre' and 'Peanuts Movie' to the Rescue *The Hollywood Reporter*.  4.11.2015. Viitattu 9.11.2015. (englanniksi)
2. ↑  Lang, Brett: Box Office: ‘Spectre’ Needs to Make $650 Million to Break Even *Variety*.  4.11.2015. Viitattu 9.11.2015. (englanniksi)
3. ↑  Adejobi, Alicia: Spectre movie in numbers: Daniel Craig salary, film budget and James Bond theme tune sales *International Business Times*.  25.10.2015. Viitattu 29.10.2015. (englanniksi)
4. 1 2  Spectre (2015) *Box Office Mojo*. Viitattu 8.12.2015. (englanniksi)
5. ↑  Sam Smith to Sing Title Song for Spectre  8.9.2015. Eon Productions.  Arkistoitu 19.6.2017. Viitattu 27.10.2015. (englanniksi)
6. 1 2 3 4 5 6 7 8 9 10 11  Child, Ben: Christoph Waltz set for 'nemesis' role in next Bond movie *The Guardian*.  14.11.2014. Viitattu 16.11.2014. (englanniksi)
7. ↑  Uusi Bond-tyttö on 50-vuotias ja yhä upea – katso kuvat! *Elokuvat*.  18.2.2015. Ilta-Sanomat.  Arkistoitu 22.12.2015. Viitattu 21.12.2015. (suomeksi)
8. ↑  Upea Monica Bellucci, 51, on näyttävä Bond-tyttö: "Mietin olevani liian vanha" *Viihde*.  27.10.2015. Ilta-Sanomat.  Arkistoitu 22.12.2015. Viitattu 21.12.2015. (suomeksi)
9. ↑  Peter Nicolai Gudme Christensen: Jesper Christensen skal være James Bond-skurk for tredje gang. Euroman, 4.12.2014. (tanskaksi)
10. ↑  Stephanie Sigman joins SPECTRE *007.com*.  9.3.2015.  Arkistoitu 3.5.2017. Viitattu 15.4.2015. (englanniksi)
11. ↑  Bamigboye, Baz: Bond turmoil as new script fails to thrill *Daily Mail*.  27.6.2014. Viitattu 27.6.2014. (englanniksi)
12. ↑  Built for Bond: Aston Martin debuts unique car for Spectre  4.12.2014. AstonMartin.com.  Arkistoitu 10.12.2014. Viitattu 27.10.2015. (englanniksi)
13. ↑  Child, Ben: Blofeld could be back in James Bond's crosshairs following legal deal *18. marraskuuta 2013*. The Guardian. Viitattu 24.11.2016.
14. ↑  Tartaglione, Nancy: ‘Spectre’ Spies Another Record: Bond Sets Biggest Wednesday Ever At UK Box Office *Deadline*.  29.10.2015. Viitattu 3.11.2015. (englanniksi)
15. ↑  Lang, Brent: Box Office: ‘Spectre’ Breaks Wednesday Record in U.K. *Variety*.  29.10.2015. Viitattu 3.11.2015. (englanniksi)
16. 1 2  Tartaglione, Nancy: ‘Spectre’ Smashes Records With $80.12M Opening; Bond Bow Breaks ‘Skyfall’ *Deadline*.  1.11.2015. Viitattu 3.11.2015. (englanniksi)
17. ↑  007 Spectre lyömätön lippuluukuilla  2.11.2015. Suomen elokuvasäätiö.  Arkistoitu 17.11.2015. Viitattu 3.11.2015.
18. ↑  Bond jatkaa ykkösenä  9.1.2015. Suomen elokuvasäätiö.  Arkistoitu 17.11.2015. Viitattu 16.11.2015.
19. ↑  007 edelleen viikonlopun ylivoimainen ykkönen  16.11.2015. Suomen elokuvasäätiö.  Arkistoitu 17.11.2015. Viitattu 16.11.2015.
20. ↑  Bond meni Titanicin ohi *Turun Sanomat*.  2.2.2016.  Arkistoitu 15.2.2016. Viitattu 3.4.2016.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **007 Spectre**.
* Virallinen sivusto
* *007 Spectre* Internet Movie Databasessa. (englanniksi)
* *007 Spectre* Elonet.
* *007 Spectre* Box Office Mojossa. (englanniksi)
* *007 Spectre* Rotten Tomatoesissa. (englanniksi)
* *007 Spectre* Metacriticissä. (englanniksi)

|  |  |  |
| --- | --- | --- |
| Edeltäjä:**2014: *Mielensäpahoittaja*** | **Suomen lippukassan ykkönen 2015** | Seuraaja:**2016: *Rogue One*** |

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
*James Bond* -elokuvat |
| --- |
|  |
| EONProductions-elokuvat | 

|  |  |
| --- | --- |
| Sean Connery | 
* *Salainen agentti 007 ja tohtori No* (1962)
* *Salainen agentti 007 Istanbulissa* (1963)
* *007 ja Kultasormi* (1964)
* *Pallosalama* (1965)
* *Elät vain kahdesti* (1967)
* *Timantit ovat ikuisia* (1971)

 |
|  |
| George Lazenby | 
* *Hänen majesteettinsa salaisessa palveluksessa* (1969)

 |
|  |
| Roger Moore | 
* *Elä ja anna toisten kuolla* (1973)
* *007 ja kultainen ase* (1974)
* *007 rakastettuni* (1977)
* *Kuuraketti* (1979)
* *Erittäin salainen* (1981)
* *Octopussy* (1983)
* *007 ja kuoleman katse* (1985)

 |
|  |
| Timothy Dalton | 
* *007 vaaran vyöhykkeellä* (1987)
* *007 ja lupa tappaa* (1989)

 |
|  |
| Pierce Brosnan | 
* *007 ja kultainen silmä* (1995)
* *Huominen ei koskaan kuole* (1997)
* *Kun maailma ei riitä* (1999)
* *Kuolema saa odottaa* (2002)

 |
|  |
| Daniel Craig | 
* *Casino Royale* (2006)
* *007 Quantum of Solace* (2008)
* *007 Skyfall* (2012)
* *007 Spectre* (2015)
* *007 No Time to Die* (2021)

 |

 |
|  |
| Muut tuotannot | 
* *Casino Royale* (1954, televisioelokuva)
* *Casino Royale* (1967)
* *Älä kieltäydy kahdesti* (1983)
* Timothy Daltonin kolmas James Bond -elokuva (ei valmistunut)

 |

 |

Sam Mendesin ohjaamat elokuvat

|  |
| --- |
| * *American Beauty* (1999)
* *Matkalla Perditioniin* (2002)
* *Merijalkaväen mies* (2005)
* *Revolutionary Road* (2008)
* *Kohti uutta* (2009)
* *007 Skyfall* (2012)
* *007 Spectre* (2015)
 |



|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF
	+ 2
	+ 3

 |
|  |
| Kansalliset | 
* Ranska
* BnF data

 |

 |